b"\n_START_ARTICLE_\nAmpul\xc2\xb7les de Lorenzini\n_START_PARAGRAPH_\nLes ampul\xc2\xb7les de Lorenzini s\xc3\xb3n uns \xc3\xb2rgans sensorials especials anomenats electroreceptors que s\xc3\xb3n capa\xc3\xa7os de detectar camps electromagn\xc3\xa8tics i gradients de temperatura. Van ser descrits per primera vegada per Stefano Lorenzini en 1678._NEWLINE_Es troben en els peixos cartilaginosos (taurons, bato\xc3\xafdeus i quimeres), per\xc3\xb2 tamb\xc3\xa9 s'han trobat en Chondrostei com l'Erpetoichtys calabaricus  i l'esturi\xc3\xb3.  Tamb\xc3\xa9 s'han vist en els dipnou. Els teleosti han desenvolupat un tipus diferent d'electroreceptors.\n_START_SECTION_\nDescobriment\n_START_PARAGRAPH_\nL'itali\xc3\xa0 Marcello Malpighi va descobrir les ampul\xc2\xb7les de Lorenzini en 1663, per\xc3\xb2 van ser descrites en detall per primera vegada pel metge itali\xc3\xa0 Stefano Lorenzini en 1678 en el seu (probablement escrit amb Francesco Redi) \xc2\xabOsservazioni tot intorno torpedini\xc2\xbb. Stefano Lorenzini va descriure la pres\xc3\xa8ncia de porus amb tubs transparents que es trobaven a la vora de la boca del taur\xc3\xb3. No obstant aix\xc3\xb2, no va endevinar la seva utilitat; el seu paper sensorial no es va establir fins al segle\xc2\xa0xix, amb la identificaci\xc3\xb3 de les connexions nervioses dels tubs amb el cervell. En honor a Lorenzini, es va posar el seu nom a aquest \xc3\xb2rgan sensorial. _NEWLINE_A principis del segle\xc2\xa0xx encara no s'entenia la funci\xc3\xb3 exacta de les ampul\xc2\xb7les i els experiments electrofisiol\xc3\xb2gics van sugerir una sensibilitat a la temperatura, a la pressi\xc3\xb3 mec\xc3\xa0nica i potser a la salinitat. No va ser fins al 1960 que el bi\xc3\xb2leg R. Murray va identificar a les ampul\xc2\xb7les com a un \xc3\xb2rgan receptor especialitzat i sensible als camps el\xc3\xa8ctrics. En la d\xc3\xa8cada de 1970 es va descobrir que els animals produ\xc3\xafen en l'aigua uns camps el\xc3\xa8ctrics de baixa amplitud, per\xc3\xb2 perfectament identificables per a aquests receptors.\n_START_SECTION_\nDescripci\xc3\xb3\n_START_PARAGRAPH_\nAquests \xc3\xb2rgans sensorials ajuden als peixos a detectar camps electromagn\xc3\xa8tics en l'aigua i gradients de temperatura. La sensibilitat als camps el\xc3\xa8ctrics \xc3\xa9s de 10 nV (10\xe2\x81\xbb\xe2\x81\xb8 volts) al voltant d'1 cm d'aigua de mar, i de 0,2 \xc2\xb0C per a les difer\xc3\xa8ncies de temperatura. La percepci\xc3\xb3 dels camps el\xc3\xa8ctrics s'utilitza per a localitzar la presa en l'\xc3\xbaltim moment de l'atac._NEWLINE_Cada ampul\xc2\xb7la consisteix en un canal ple de gelatina obert en la superf\xc3\xadcie de la pell per un porus i tancat en la part interna, amb petites bosses plenes d'una gelatina especial i de c\xc3\xa8l\xc2\xb7lules sensorials que serveixen com a receptors el\xc3\xa8ctrics i que estan connectades al sistema nervi\xc3\xb3s. Les ampul\xc2\xb7les formen grups dins del cos formant una xarxa. Cada grup t\xc3\xa9 ampul\xc2\xb7les connectades amb diferents parts de la pell per\xc3\xb2 conservant una simetria esquerra-dreta. _NEWLINE_Les longituds dels canals poden ser d'alguns centimetres de llarg i varien segons l'animal, per\xc3\xb2 la distribuci\xc3\xb3 dels porus \xc3\xa9s generalment espec\xc3\xadfica per a cada esp\xc3\xa8cie. Els porus de les ampul\xc2\xb7les s\xc3\xb3n clarament visibles com taques fosques a la pell.\n_START_SECTION_\nDetecci\xc3\xb3 dels camps electromagn\xc3\xa8tics\n_START_PARAGRAPH_\nLes ampul\xc2\xb7les detecten els camps el\xc3\xa8ctrics en aigua, o m\xc3\xa9s exactament la difer\xc3\xa8ncia entre la tensi\xc3\xb3 en el porus de la pell i la tensi\xc3\xb3 en la base de les c\xc3\xa8l\xc2\xb7lules electroreceptores. Un est\xc3\xadmul positiu del porus disminueix la taxa d'activitat de les c\xc3\xa8l\xc2\xb7lules nervioses dels electroreceptors, mentre que un est\xc3\xadmul negatiu del porus augmenta la taxa d'activitat de les mateixes c\xc3\xa8l\xc2\xb7lules nervioses._NEWLINE_Els taurons s\xc3\xb3n els m\xc3\xa9s sensibles als camps el\xc3\xa8ctrics que qualsevol altre animal, amb un baix llindar de sensibilitat de 0,5 \xce\xbcV/m (5/10.000.000 volts mesurats en una ampul\xc2\xb7la d'un metre de llarg). Com que tots els \xc3\xa9ssers vius produeixen un camp el\xc3\xa8ctric quan contrauen els seus m\xc3\xbasculs, \xc3\xa9s f\xc3\xa0cil d'imaginar que el taur\xc3\xb3 pot recollir est\xc3\xadmuls el\xc3\xa8ctrics febles de les contraccions musculars dels animals, especialment de les seves presses. Els camps electroqu\xc3\xadmics produ\xc3\xafts per una presa immobilitzada s\xc3\xb3n suficients per a aconseguir un atac de taurons, i fins i tot poden localitzar una presa enterrada a la sorra._NEWLINE_Els camps el\xc3\xa8ctrics produ\xc3\xafts pels corrents oce\xc3\xa0nics i pel camp magn\xc3\xa8tic terrestre s\xc3\xb3n del mateix ordre de magnitud que els camps el\xc3\xa8ctrics que els taurons s\xc3\xb3n capa\xc3\xa7os d'experimentar, per tant els taurons es poden orientar amb aquests camps.\n_START_SECTION_\nDetecci\xc3\xb3 de la temperatura\n_START_PARAGRAPH_\nLa gelatina de les ampul\xc2\xb7les \xc3\xa9s una subst\xc3\xa0ncia basada en una glicoprote\xc3\xafna que t\xc3\xa9 la mateixa resistivitat que l'aigua del mar. T\xc3\xa9 propietats el\xc3\xa8ctriques similars a un semiconductor, que permet essencialment que els canvis de temperatura es tradueixi en senyals el\xc3\xa8ctrics que es poden emprar per a la detecci\xc3\xb3 dels gradients de temperatura.\n_START_SECTION_\nRepel\xc2\xb7lent electr\xc3\xb2nic de taurons\n_START_PARAGRAPH_\nEl Dr. Graeme Charter i Starkey Normand van desenvolupar el \xc2\xabProtective Oceanic Device\xc2\xbb (POD) (dispositiu de protecci\xc3\xb3 oce\xc3\xa0nica), el primer repel\xc2\xb7lent electr\xc3\xb2nic de taurons per a bussejadors. El POD pot produir un camp electromagn\xc3\xa8tic que irrita les ampul\xc2\xb7les de Lorenzini d'un gran taur\xc3\xb3 blanc. Les g\xc3\xa0bies de taurons que han protegit tradicionalment als bussos dificulten el seu moviment, s\xc3\xb3n dif\xc3\xadcils d'implementar i poden danyar o matar al taur\xc3\xb3."